Іван Яўгенавіч Краўцоў

Іван Яўгенавіч Краўцоў (нар. 10 чэрвеня 1989 года, Мінск, Беларуская ССР) — беларускі палітычны актывіст, архітэктар, менеджар, выканаўчы сакратар Каардынацыйнай рады, сябра аргкамітэта па стварэнні партыі «Разам» і каманды кандыдата ў прэзідэнты Беларусі на выбарах 2020 года Віктара Бабарыкі.

 Біяграфія 

 Дзяцінства 
Іван нарадзіўся ў Мінску 10 чэрвеня 1989 года. Маці — Людміла Краўцова, беларуская спявачка, бацька — Яўген Іванавіч Краўцоў (1964—2012) — саўладальнік і старшыня камерцыйнага банка «Мінсккомплексбанк», далучанага да Беларусбанка ў 2005 годзе. Бабуля — Галіна Іванаўна Краўцова, прафесар эканомікі БДЭУ.

 Кар’ера 

 Да ўдзелу ў выбарчай кампаніі 
Іван з’яўляўся заснавальнікам і арт-дырэктарам Архітэктурнага бюро 35 у Мінску. Да мая 2019 года Іван Краўцоў працаваў галоўным стратэгічным дырэктарам Мінскага гадзіннікавага завода «Луч».

 Прэзідэнцкія выбары ў Беларусі 2020 года 

У маі 2020 года Іван Краўцоў далучыўся да перадвыбарчай каманды беларускага банкіра Віктара Бабарыкі як выканаўчы менеджар па публічных адносінах. 28 ліпеня 2020 года разам з Марыяй Калеснікавай і іншымі членамі каманды Віктара Бабарыкі ён падаваў хадайніцтва ў КДБ Беларусі пра змену Віктару меры ўтрымання.

Пасля выбараў, 18 жніўня 2020 года, палітычныя і грамадскія актывісты абвясцілі пра стварэнне Каардынацыйнай рады. Сябры каардынацыйнай рады ставілі за мэту правядзенне перамоў з беларускімі ўладамі пра яе мірную перадачу. Іван увайшоў у склад Каардынацыйнай рады ў якасці яе выканаўчага сакратара.

1 верасня 2020 года Краўцоў быў выкліканы на допыт у Следчы камітэт Рэспублікі Беларусь. Ён быў апытаны ў якасці сведкі ў рамках расследавання па крымінальнай справе па артыкуле 361 Крымінальнага кодэкса Беларусі (стварэнне экстрэмісцкага фарміравання).

 Выкраданне Марыі Калеснікавай і крымінальнае абвінавачанне 

7 верасня 2020 года ў СМІ з’явілася інфармацыя, што знікла каардынатар каманды Віктара Бабарыкі Марыя Калеснікава. Яна прапала разам з Іванам Краўцовым і прэс-сакратаром Каардынацыйнай рады Антонам Раднянковым.

Як высветлілася пазней, Краўцова адвезлі ў  Камітэта дзяржаўнага кантролю Рэспублікі Беларусь, дзе невядомыя сілавікі пагражалі яму 12-гадовым зняволеннем. Яны патрабавалі ад Краўцова вывезці Калеснікаву з краіны на асабістым аўтамабілі. На думку сілавікоў, аперацыя мусіла дапамагчы «дээскалацыі» палітычнай сітуацыі ў Беларусі, а праўладныя ЗМІ павінны былі абвясціць, што «лідары расчараваліся ў пратэсце».

У той жа дзень у кватэры Краўцова адбыўся ператрус. Нягледзячы на тое, што супрацоўнікі КДБ пагражалі Марыі Калеснікавай турмой або забойствам, яна здолела застацца, наўмысна парваўшы пашпарт на беларуска-ўкраінскай мяжы. Краўцоў і Раднянкоў здолелі перасячы ўкраінскую мяжу, нягледзячы на тое, што Аляксандр Лукашэнка абвясціў пра просьбу экстрадыцыі абодвух.

11 верасня Камітэт дзяржаўнага кантролю Рэспублікі Беларусь распачаў у дачыненні да Краўцова крымінальную справу па ч. 4 арт. 210 КК РБ за крадзеж шляхам злоўжывання працоўнымі паўнамоцтвамі.

17 верасня Іван Краўцоў падаў заяву ў Следчы камітэт пра распачынанне расследавання па факце яго выкрадання і незаконнай экстрадыцыі.

 Партыя «Разам» 

У жніўні 2020 года Віктар Бабарыка і Марыя Калеснікава ў відэазвароце заявілі пра стварэнне палітычнай партыі «Разам». Гаворка вялася пра тое, што неўзабаве каманда падасць дакументы на рэгістрацыю партыі ў адпаведныя органы. Аднак неўзабаве Марыя Калеснікава і іншыя сябры каманды Бабарыкі былі арыштаваны. Стварэнне палітычнай партыі аднавілася ў канцы сакавіка 2021 года. Разам з іншымі членамі каманды і актывістамі ў аргкамітэт партыі ўвайшоў таксама і Іван Краўцоў.

 Каардынацыйная Рада III склікання 
Увесну 2024 года прыняў удзел у выбарах у Каардынацыйную Рада трэцяга склікання ад выбарчага спісу Моладзевы Наступ. У склад Каардынацыйнай Рады не трапіў, але пазней быў абраны яе Сакратаром.

 Завочны прысуд 
23 студзеня 2024 года Следчы камітэт Рэспублікі Беларусь распачаў спецыяльную (завочную) вытворчасць у дачыненні да Краўцова па чатырох артыкулах Крымінальнага кодэкса. 16 траўня таго ж года Мінскі гарадскі суд завочна асудзіў яго да 11 гадоў калоніі ўзмоцненага рэжыму.

 Палітычная пазіцыя 
Іван Краўцоў выступае супраць распаду Расіі, лічачы такі сцэнар стратэгічна небяспечным для рэгіёна і Беларусі. У маі 2024 г. у эфіры «Радыё Рацыя» ён заяўляў, што людзі, якія чакаюць развалу Расіі, недаацэньваюць яго магчымыя наступствы. На яго думку, распад прывёў бы да хаосу, які негатыўна паўплываў бы на ўвесь рэгіён і непазбежна закрануў бы Беларусь. Краўцоў падкрэсліваў, што стратэгічнай мэтай павінны быць змены ў Расіі ў лепшы бок, а не яе знішчэнне.

У 2025 г. ён падкрэсліваў, што незалежна ад стаўлення да Уладзіміра Пуціна Расія застанецца фактарам рэгіянальнай палітыкі, а развагі пра яе «знікненне» або «развал» называў фантазійнымі. На яго думку, Расія з’яўляецца вялікай дзяржавай, з якой Беларусь знаходзіцца ў рамках Саюзнай дзяржавы. Краўцоў таксама адзначаў, што, паводле грамадскіх настрояў, значная частка беларусаў у цэлым пазітыўна ставіцца да Расійскай Федэрацыі, якая з’яўляецца асноўным гандлёвым партнёрам Беларусі і месцам працоўнай міграцыі.

 Гл. таксама 
 Віктар Бабарыка
 Максім Знак
 Каардынацыйная рада (Беларусь)

 Крыніцы 

Катэгорыя:Постаці Мінска
Катэгорыя:Архітэктары Беларусі
Катэгорыя:Палітыкі Беларусі
Катэгорыя:Члены Каардынацыйнай рады
Катэгорыя:Рэпрэсаваныя рэжымам Лукашэнкі